Mekong

Mekong hego-ekialdeko Asiako ibaia da, iturria Tibeteko ekialdeko muturrean duena, eta Txina, Myanmar, Laos, Thailandia, Kanbodia eta Vietnamdik igarotzen dena. Hego Txinako itsasora isurtzen da, delta handi batean. 4.350 kilometro inguru da luze, eta arroak 810.000 kilometro koadro inguruko hedadura dauka. Indotxinako ibai nagusia da, Asiako luzeenetan laugarrena, eta munduko 13.a.

Izenak 
Mekong ibaiaren baliokidea Méigōng Hé (湄公河) da txineraz, nahiz eta erabiltzen den izena Lancang ibaia izan (澜沧江, Láncāng Jiāng). Thailandieraz Mae Nam Khong (แม่น้ำโขง), laoseraz (ແມ່ນ້ຳຂອງ) Mènam Khong, khmereraz Mékôngk edo Tonle Thom eta vietnameraz Cửu Long Giang da.

Geografia 
5.000 metrotik gora jaiotzen da, Tibeteko goi-lautadan, Txinako Qinghai probintzian. Ibilguaren lehenbiziko erdia Txinan barrena egiten du, ur-jauziak sortuz eta arroila sakonak zeharkatuz. Txinatik irtetean 500 metroko garaieran dago. 234 kilometroz Laos eta Myanmar arteko muga egiten du, eta 976,3 kilometroz Laos eta Thailandia artekoa. Vientianetik, Laosko hiriburutik, gertu pasatu eta gero, Si Phan Don uhartedia eta Khone ur-jauziak eratzen ditu.

Kanbodian sarturik, Tonlé Sapen emaria jasotzen du, Phnom Penhetik igaro baino lehen. Aurrerago bi adarretan banatzen da, eta bederatzitan Vietnamgo muga pasatu ondoren; adar guztiak Hego Txinako itsasora isurtzen dira, Mekongen delta handia eratuz. Deltak 40.000 kilometro koadroko hedadura du, eta 
18 milioi lagun bizi dira bertan.

Erreferentziak

Kanpo estekak 

Tibeteko ibaiak
Txinako ibaiak
Yunnango geografia
Myanmarko ibaiak
Thailandiako ibaiak
Laosko ibaiak
Kanbodiako ibaiak
Vietnamgo ibaiak
Txinako Ramsar lekuak
Tibeteko Ramsar lekuak
Yunnango Ramsar lekuak
Myanmarko Ramsar lekuak
Thailandiako Ramsar lekuak
Laosko Ramsar lekuak
Kanbodiako Ramsar lekuak
Vietnamgo Ramsar lekuak
Muga egiten duten ibaiak